กสิกรคุยปีนี้เข้าเป้าสินทรัพย์7.2แสนล.
บลจ.กสิกรไทย ลุ้นบริหารพอร์ต สบน. ตั้งเป้าโกย LTFRMF รวม 1.5 หมื่นล้าน
19 ก.ย. 2554

บลจ.กสิกรไทย ลุ้นบริหารพอร์ต สบน. ตั้งเป้าโกย LTFRMF รวม 1.5 หมื่นล้าน 
ดันเอยูเอ็มทะลุ 7.2 แสนล้านบาท กำไร 900 ล้านบาทตามเป้า
นายพัชร สมะลาภา กรรมการผู้จัดการบริษัทหลักทรัพย์จัดการกองทุน (บลจ.) กสิกรไทย กล่าวว่า สิ้นปีนี้มีความเป็นไปได้ที่สินทรัพย์ภายใต้การบริหาร (เอยูเอ็ม) ของบริษัทจะเพิ่มเป็น 7.2 แสนล้านบาท ตามเป้าหมายที่วางไว้จาก 7 แสนล้านบาทในปัจจุบัน 
“กองทุนส่วนบุคคลน่าจะโตขึ้นมากในช่วงไตรมาสสุดท้าย หากได้บริหารพอร์ตให้สำนักงานบริหารหนี้สาธารณะ (สบน.) และคาดว่าจะมีเงินลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เข้ามาอีก 1.5 หมื่นล้านบาท” นายพัชร กล่าว
นายพัชร กล่าวอีกว่า ในปีนี้คาดว่าจะมีรายได้ 3,500 ล้านบาท และมีกำไร 870-900 ล้านบาท เพิ่มขึ้นจากปีก่อนประมาณ 30% 
“เอยูเอ็มของบริษัทมีส่วนแบ่งทางการตลาดอยู่ที่ 25% แต่มีส่วนแบ่งด้านกำไรอยู่ 40% แสดงให้เห็นถึงความสามารถในการบริหารงานและการคิดค่าธรรมเนียมในระดับที่เหมาะสม” นายพัชร กล่าว
นอกจากนี้ นายพัชรยังกล่าวถึงความคืบหน้าในการจัดตั้งกองทุนอีทีเอฟทองคำว่า ขณะนี้ยื่นขอจัดตั้งกองทุนเรียบร้อยแล้ว และพร้อมออกกองทุนทันทีที่ได้รับอนุมัติ โดยไม่จำเป็นต้องรอจังหวะเวลาให้ราคาทองปรับลดลง เพราะเชื่อว่านักลงทุนจะสามารถจับจังหวะการลงทุนได้เอง